**הפילוסופיה היהודית הסביבתית הצופה למרחקים של אהרן דוד גורדון[[1]](#footnote-1)\***

עינת רמון

מכון שכטר למדעי היהדות

einatramon@schechter.ac.il

בעידננו, עת המין האנושי נוכח בכוחה ההארסני של הטכנולוגיה שבידיו, המאיימת על אפשרות קיומו של האדם כאדם כחלק מן הטבע ועל קיומם של מינים והיבטים שונים בטבע, הולך ונחשף הממד הנבואי של אהרן דוד גורדון (1922-1856), ממניחי היסודות למחשבה היהודית המודרנית. הגותו של גורדון, שאותה ניסח במשך י"ח שנים של חיים בארץ ישראל בשנים תרס"ד-תרפ"ב (1922-1904), אופיינה בהכוונת האדם למה שכינה "חיים של התפשטות". כלומר חיים של נתינה, שייחודה בכך שהיא ניתנת מתוך תחושת עוצמה פנימית של הנותן, עוצמה שאין בה רצון לשליטה על הזולת.

תפיסה רוחנית-רגשית מורכבת זו, אשר גרעינה טמון לדידו של גורדון ברגש האחריות האימהית אשר בטבע, רגש שהמין האנושי העלה למדרגות של אמנות ונבואה, עומדת ביסוד התפיסה האקולוגית ה"גורדונית". בליבה של הגות זו עמדה המילה שחידש בשפה העברית, "חויה", הנגזרת משמה של חוה - האם הראשונה במין האנושי, שהייתה "אֵם כָּל חָי" (בראשית ג, 20). עוצמתה של "אם כל חי" נובעת מאהבה עליונה המבטאת את מימושה העצמי של האם בעצם הנתינה האינטואיטיבית לזולת, שאין בה רצון להקטין את הזולת. וכך כתב גורדון במאמרו "על האיחוד" (תרפ"א, 1920):

במדת החיים וההויה עליונה אין גדול וקטן, חשוב ולא חשוב. ובמדת האדם העליונה אין אדם נמדד במדתו של חברו, כי אם במדת עצמו. מי שגדול יותר, מי שכובש, אם לאגרופו או לרוחו, אינו גדול. הוא גדול מקטנים וגבור על חלשים, וגורם להם, לקטנים ולחלשים, בכח השפעתו המהפנטת, שהם ישארו בקטנותם ובחולשתם וישלימו עם קטנותם וחלשתם, בהשליכם יהבם עליו, על הגדול הגבור, הצדיק, האדם העליון, בן האלהים שהוא יזכם, יגדלם, יגבירם, שהוא יגאל את האדם ויביאו לחיי עולם. גדול הוא מי שגדל, מי שגדול היום ממה שהיה אתמול ויגדל מחר ממה שהנו היום, ואין קצב לגדולו, מי שגורם לאחרים שהם יגדלו ויגברו מתוך עצמם, כמו שהוא מבקש באחרים גורם כזה לעצמו (וסמנך: "מי יתן כל עם ה' נביאים!" וביתר הרחבה: "מי יתן כל האדם נביאים!).

מתוך עמדה זו, שבטבע אין גדול וקטן, חזק וחלש, היות שכוח החיים של כל ברייה בטבע הוא שמציין את עוצמתה, ולא גודלה או שליטתה, גורס גורדון במכתבו השלישי מארץ ישראל ב-1917 גם כי "בעצם הרעיון של השתלטות על הטבע מסותרים כבר שרשי ממשלת האדם באדם [... ] השלטון מוסיף להיות שלטון, תמיד רחוק הנהו מיחס אנושי אמיתי ולבבי אל האדם, אל החיים ואל העולם".

מדברים אלו נגזרת עמדתו של גורדון ולפיה עם ישראל והיהדות עוצבו בדמות הטבע הארץ-ישראלי, ומכאן תביעתו לגבש יחס מעודן לטבע בארץ ישראל ובכלל; לא לנצלו "לשם הכסף" אלא לראות את משאביו ויערותיו כ"שרטוטים של אצילות" (מתוך **האדם והטבע**). עם זאת, יש לבחון את מורכבות הגותה של גורדון ואת השלכותיה, דווקא לאור שמחתו בפיתוח הטכנולוגי של ארץ ישראל בידי התנועה הציונית, למשל - שמחתו בערוב ימיו על הקמת תחנת הכוח הראשונה בנהריים.

1. \* המחקר בוצע במחלקה לדתות באוניברסיטת סטנפורד (בעת כתיבת עבודת גמר לשם קבלת תואר דוקטור) ובמכון שכטר למדעי היהדות (בעת כתיבת הספר: **חיים חדשים: דת, אימהות ואהבה עליונה בהגותו של אהרן דוד גורדון**, ירושלים: כרמל, 2007). [↑](#footnote-ref-1)